Onnie swaar gevonnis ná hy met seuns lolArgieffoto Jacques Strydom, ŉ voormalige sportafrigter by Hoërskool Hugenote in Springs in Gauteng is Maandag in die Benoni-streekshof gevonnis. Strydom (29) is 21 jaar tronkstraf opgelê nadat hy twee seuns verkrag en drie seksueel aangerand het, het Beeld Dinsdag berig. Hy is in 2009 in hegtenis geneem nadat vyf leerlinge aan die hoërskool klagtes teen hom gelê het. Hy het voor landdros Ian Cox op al vyf aanklagte skuldig gepleit. Slegs een van Strydom se slagoffers was Maandag in die hof. Dié seun, wat in graad 8 was toe die voorval plaasgevind het, was emosioneel toe Cox uitgewys het dat die slagoffers vir die res van hul lewens die gevolge van Strydom se dade gaan dra. “Jy het jou posisie as afrigter misbruik om naby die kinders te wees, om jou eie seksuele behoeftes te bevredig,” het Cox gesê. Hy het gesê Strydom het kwesbare of probleemkinders geteiken en misbruik. – SAPA